JHB-man van R40 000 kontant beroofFoto: Google Maps ŉ Sakeman is Dinsdag glo van R40 000 beroof by ŉ afrit op die M1 in Houghton, Johannesburg. “Metropolisiebeamptes het gesien hoe drie gewapende rowers op die man toeslaan,” het hoofsuperintendent Wayne Minnaar, woordvoerder van die Johannesburgse metropolisie, gesê. Die voorval het by die 11de Laan-afrit plaasgevind. “Hulle het hulle na die toneel gehaas en toe die verdagtes die beamptes sien, het hulle begin vlug en op die beamptes losgebrand.” Minnaar het gesê die beamptes het teruggeskiet, maar die verdagtes het in ŉ silwer Nissan Navara gevlug. Die sakeman het aan die beamptes gesê hy het R40 000 kontant by hom gehad. Niemand is beseer nie. Die polisie ondersoek ŉ saak van gewapende roof.